《喜雨望巴罗二山》
宋代·罗点

叔元不冠椎两髽，萦青绾绿如堆鸦。
{上髟下监}鬖远望毛堆古，日日惟闻餐暮霞。
吾家公远更清绝，带眼不穿衣不结。
好风吹袂任飘摇，夜夜惟闻弄明月。
餐霞弄月固不恶，不道农田布龟灼。
令君盛服道民苦，偃然袒裼犹不怍。
敬持此意款浮丘，浮丘乃与令同忧。
急呼风马驾云车，二仙方觉裸裎羞。
旋加冠巾更束带，一见浮丘望尘拜。
便将凶岁变丰年，谈知之间作滂霈。
油云虽出南北峰，开端实自浮丘翁。
浮丘诗家老仙伯，故知忧国愿年丰。
邦人一饱谁所赐，父应诏子兄诏弟。
若还此雨后五日，将见索汝枯鱼肆。

作者简介：（1150—1194）抚州崇仁人，字春伯，号此庵。孝宗淳熙二年进士。累迁校书郎，兼国史院编修。为皇孙教授，摭古事劝戒，为《鉴古录》以进。迁兵部尚书。光宗不朝重华宫，点与侍从同列奏请过宫者凡三十五疏，自上奏者又六十章。宁宗立，拜端明殿学士，签书枢密院。卒谥文恭。有《奏议》、《书春秋孟子讲义》。